गोड़ तरी हरियर कांदी, ऊपर खुल्ला अकास, चरों डहर हरियर रुख-रई अऊ जंगल ले बोहावत नदी - अइसने महाराष्ट्र के देहात इलाका मं कहूँ घलो देख सकत हवय.
फेर थोकन अगोरो, गीता ह कुछु बताय ला चाहत हवय. नदी डहर आरो करत, वो ह कहिथे, "हम माइलोगन मन डेरी डहर जाथन, अऊ मरद मन जउनी कोती." ये बेवस्था ओकर बस्ती के बासिंदा मन फारिग होय सेती बनाय हवंय.
पुणे जिला के शिरूर तालुका के बहिर के इलाका कुरुली गांव मं 50 घर के वो मन के बस्ती मं भील अऊ पारधी परिवार रहिथें. महाराष्ट्र मं अनुसूचित जनजाति के रूप मं चिन्हारी ये दू समाज राज मं सबले गरीब अऊ सबले दुरिहा कोंटा मं परे समाज आंय.
"जिहां हमन बइठथन कांदी ले तकलीफ होथे, अऊ मच्छर काटथें... येकर बाद हमेसा सांप चाबे के डर रहिथे." भील गीता खुल्ला मं पखाना जाय के अपन हलाकान होय ला फोर के कहिथे.
बस्ती के बासिंदा मन ला कदम कदम मं कतको दिक्कत के सामना करे ला परथे, खासकरके माईलोगन मन ला, जेन मन जंगल के रद्दा मं हमला झन हो जाय ले डेरावत रहिथें.
फेर स्वच्छ भारत मिशन (ग्रामीण) ह गजब अचंभित ढंग ले घोसना करे हवय के "एसबीएम (जी) ह 100 फीसद ग्रामीण स्वच्छता पहुंचाय के असंभव काम ला हासिल कर ले हवय अऊ पहिली चरन (2014-19) के बखत तय समे मं भारत ला खुला मं पखाना ले मुक्त देश मं बदल दे हवय.
